Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: A rádiózásról és televíziózásról szóló 1996. évi I. törvényben kitűzött öt országos rádió, három földi és két
Paragraph Index: 1083

4. Postai szolgáltatások A postai piac globálisan, de különösen az EU tagországai vonatkozásában fokozatos és ütemezett liberalizálás előtt áll. A piaci liberalizálás általában a jelenleg kizárólagos joggal nyújtott szolgáltatások szűkülését jelenti, míg a minőség és az ügyfélkiszolgálás terén a szolgáltatási kötelezettségek jogszabályi rögzítését is magába foglalja. A postai piacon a magán szolgáltatókkal jelenleg is folyó verseny erősödni fog, és kibővül a nemzeti posták egymás közötti versenyével. A verseny a globális piac újrafelosztásáért, illetve a nemzeti piacokon a koncentrált üzleti igények kielégítésének megszerzéséért folyik. Versenyelőnyt a postai szolgáltatások minősége, valamint azok költséghatékony biztosítása jelent. Mindezen tényezők figyelembevételével meg kell vizsgálni és elő kell készíteni a Magyar Posta Rt. privatizációját az ezredforduló környékén, az új hírközlési törvény megalkotását követően. A nemzetközi trendeket követve 1997-ben megkezdődött az országban az „Integrált Postai Hálózat” (Front Office) programjának megvalósítása. Ez a projekt a szolgáltatások teljes informatikai támogatottságát megvalósítja, és olyan informatikai infrastruktúrát biztosít, amely lehetővé teszi a postai bekapcsolódást az informatikai alapú szolgáltatások területére is. Az informatika területén megvalósuló technológiai fejlődés kihat a postai szolgáltatások iránti igények alakulására is. A teleshopping — az Internet hálózat felhasználásával — a magyar vásárlók részére is a világméretűvé vált fogyasztói piacon való vásárlás, és az egymástól eltérő országok kereskedői árajánlatai közötti választás lehetőségét biztosítja. Az informatikai úton rendelt áru postai úton juthat el a megrendelőhöz, tehát távlatilag a csomagforgalom mennyiségi növekedésével kell számolni. Ez a növekedés szükségessé teszi a csomagforgalom informatikán alapuló „nyomon követési” rendszerének mielőbbi kiépítését. Az informatikai hálózat kiépítésével lehetőség nyílik a hagyományos postai szolgáltatások területén is korszerűbb, értéknövelt szolgáltatások bevezetésére. Ezek közül a legfontosabb az elektronikus levél, amely esetében a felvétel és továbbítás elektronikus úton, a kézbesítés fizikai úton történik. Az informatikai rendszer kiépítésével jelentősen gyorsulhat a postai közvetítéssel megvalósuló pénzmozgás, amely elősegíti az ország gazdasága számára oly fontos pénzforgási sebesség növelését. A postai szolgáltatóhely hálózat alkalmassá tehető megfelelő informatikai hálózat kiépítésével információs kapcsolódó pontok kialakítására, melyek segítségével a saját informatikai végberendezéssel nem rendelkező ügyfelek is 1998/42. szám igénybe vehetik a modern technika által nyújtott lehetőségek széles skáláját és a postai szolgáltató helyek bázisai lehetnek a telefalu hálózatoknak. A technikai fejlődés és a pénzügyi kormányzat ez irányú erőfeszítésének eredményeként az országban a készpénzforgalom rohamos mértékben csökkeni fog. A postai szolgáltatót szellemi és hálózati kapacitása, a beindított technikai fejlesztés alkalmassá teszi arra, hogy nagyobb mértékben nyújtson banki szolgáltatásokat, ideértve az értékpapírok forgalmazását és lakossági megtakarítások gyűjtését is. III. AZ ÁLLAMI IRÁNYÍTÁS SZEREPE

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes